b'\n_START_ARTICLE_\nKenny Miller\n_START_SECTION_\nBiografi\n_START_PARAGRAPH_\nKenny Miller startet fotballkarrieren i Hutchinson Vale, som er en mindre klubb fra Edinburgh, i 1995. I mai 1996 gikk han til Hibernian, og han debuterte for Hibs den 29. november 1997 da de spilte 1-1 mot Motherwell i en ligakamp. Miller startet kampen p\xc3\xa5 benken, men ble byttet inn i det 63. spilleminutt. Totalt spilte han 7 ligakamper for Hibernian i 1997/98-sesongen. I starten p\xc3\xa5 1998/99-sesongen ble det 2 ligakamper og en cupkamp for Hibernian f\xc3\xb8r han i november 1998 skrev under p\xc3\xa5 en l\xc3\xa5neavtale med Stenhousemuir._NEWLINE_Han debuterte for Stenhousemuir den 28. november 1998 i en ligakamp mot Albion Rovers. The Warriors vant denne kampen 3-1 og Miller scoret to av m\xc3\xa5lene deres. Etter \xc3\xa5 ha scoret 8 ligam\xc3\xa5l p\xc3\xa5 11 kamper returnerte han til Hibernian i mars 1999. I siste del av 1998/99-sesongen spilte han 5 ligakamper og laget ett m\xc3\xa5l for Hibs. M\xc3\xa5let laget han 1. mai 1999 da Hibernian vant 4-0 over Stanraer. I 1999/00-sesongen etablerte Miller seg i startoppstillingen til laget fra Edinburgh og da sesongen var over hadde han f\xc3\xa5tt bokf\xc3\xb8rt 11 ligam\xc3\xa5l p\xc3\xa5 31 kamper._NEWLINE_I juni 2000 ble Miller solgt til Rangers for \xc2\xa32 000 000, og han debuterte for Rangers i en kvalifiseringskamp til Mesterligaen mot Kaunas den 26. juli 2000. Han spilte sin f\xc3\xb8rste ligakamp for the Gers 29. juli 2000 da de slo St. Johnstone 2-1, mens hans f\xc3\xb8rste m\xc3\xa5l for klubben fra Glasgow kom den 5. august 2000 i en ligakamp mot Kilmarnock. Totalt ble det 8 ligam\xc3\xa5l p\xc3\xa5 27 kamper for Rangers i 2000/01-sesongen. I starten p\xc3\xa5 2001/02-sesongen spilte han 3 ligakamper for the Gers f\xc3\xb8r han den 6. september 2001 signerte p\xc3\xa5 en l\xc3\xa5neavtale med Wolverhampton Wanderers._NEWLINE_Hans f\xc3\xb8rste kamp for Wolverhampton kom 8. september 2001 da de i en ligakamp tapte 2-1 for Preston North End, og han laget sitt f\xc3\xb8rste m\xc3\xa5l for Wolves den 18. september 2001 da de slo Gillingham 3-2 i en ligakamp. Etter \xc3\xa5 ha notert seg for 2 ligam\xc3\xa5l p\xc3\xa5 5 kamper ble l\xc3\xa5neavtalen gjort til en permanent avtale den 13. desember 2001. Wolverhampton betalte \xc2\xa33 000 000 for Miller som signerte p\xc3\xa5 en 4 og et halvt \xc3\xa5r lang kontrakt med klubben fra West Midlands. I siste del av 2001/02-sesongen laget han ingen flere ligam\xc3\xa5l p\xc3\xa5 de 15 kampene han spilte. Den p\xc3\xa5f\xc3\xb8lgende sesongen scoret han regelmessig for Wolves og da sesongen var over hadde hatt f\xc3\xa5tt bokf\xc3\xb8rt 19 ligam\xc3\xa5l p\xc3\xa5 43 kamper. I tillegg laget han 5 andre obligatoriske m\xc3\xa5l i denne sesongen, blant annet ett av m\xc3\xa5lene i play-off finalen mot Sheffield United den 26. mai 2003. Wolverhampton vant denne kampen 3-0, som dermed rykket opp til Premier League, og Miller laget i det 45. spilleminutt deres tredje m\xc3\xa5l i denne kampen._NEWLINE_Den 27. september 2003 debuterte han i Premier League da Wolverhampton spilte 1-1 mot Bolton Wanderers, mens hans f\xc3\xb8rste m\xc3\xa5l i Premier League kom 17. januar 2004 da Wolves vant 1-0 over Manchester United. 2003/04-sesongen endte med nedrykk for Wolverhampton og Miller laget bare 2 ligam\xc3\xa5l p\xc3\xa5 25 kamper i denne sesongen. Deretter laget han 19 ligam\xc3\xa5l p\xc3\xa5 44 kamper i 2004/05-sesongen og 10 ligam\xc3\xa5l p\xc3\xa5 35 kamper i 2005/06-sesongen f\xc3\xb8r han i juli 2006 gikk gratis til Celtic. Allerede i januar 2006 skrev han under p\xc3\xa5 en 3-\xc3\xa5rskontrakt med the Boys, og det kunne han gj\xc3\xb8re siden kontrakten med Wolverhampton utl\xc3\xb8p da 2005/06-sesongen var over._NEWLINE_Han spilte sin f\xc3\xb8rste kamp for Celtic den 29. juli 2006 da de vant 4-1 over Kilmarnock i en ligakamp, og han ble da den tredje spilleren etter Alfie Conn og Mo Johnston som hadde spilt for b\xc3\xa5de Celtic og Rangers etter krigen. Han hadde m\xc3\xa5lt\xc3\xb8rke i de f\xc3\xb8rste kampene, men denne tok slutt da laget m\xc3\xb8tte hans tidligere klubb Rangers i Old Firm-oppgj\xc3\xb8ret den 23. september 2006, noe som brakte hans popularitet p\xc3\xa5 topp blant Celtic-supporterne, og tilsvarende lavm\xc3\xa5l hos hans tidligere supportere i Rangers. Totalt fikk han bokf\xc3\xb8rt 4 ligam\xc3\xa5l p\xc3\xa5 31 kamper for klubben fra Glasgow i 2006/07-sesongen. Etter \xc3\xa5 ha scoret 3 m\xc3\xa5l p\xc3\xa5 2 ligakamper tidlig i 2007/08-sesongen for Celtic ble han solgt til Derby County den 31. august 2007 for omtrent \xc2\xa33 000 000._NEWLINE_Kenny Miller debuterte for Derby den 17. september 2007 i en ligakamp mot Newcastle United, og i denne kampen laget han ogs\xc3\xa5 sitt f\xc3\xb8rste m\xc3\xa5l for the Rams som vant kampen 1-0.'